text: Veterantog kører jubilæumstur igennem Grejsdalen
  02 juli 2017 kl. 09.24
  Foreningen Sydjyllands Veterantog fejrer deres 40 års jubilæumssæson med veterantog mellem Vejle og Jelling. 
  Den 2. juli 1977.
  På denne dag vandt den svenske tennisspiller Björn Borg sit andet Wimbledon-trofæ, og så var det dagen, hvor Kolding Lokomotiv Klub sendte et veterantog afsted fra remisen i Lunderskov og til Grejsdalen.
  Her skulle veterantoget køre mellem Vejle og Jelling i forbindelse med Vejles købstadsjubilæum – siden har det været en tilbagevendende begivenhed hvert år.
  15.000 kilometer er det blevet til, og i mellemtiden er Kolding Lokomotiv Klub blevet til Sydjyllands Veterantog – men veterantoget kører stadig.
  Veterantogets 40 års jubilæum på turen mellem Vejle og Jelling bliver derfor fejret søndag med to ture frem og tilbage mellem Vejle og Jelling – og mange af vognene fra sæsonen for 40 år siden bruges stadig i dag. Der kommer dog to lokomotiver i aktion.
  Damplokomotivet ”Trolden” nr. 12 fra 1916 trækker første afgang fra Vejle klokken 11.10, mens diesellokomotivet ”marcinpanbrødet” fra 1952 trækker anden afgang.
  